**Notă informativă**

**la proiectul cu privire la modificarea Regulamentului de aplicare a destinațiilor vamale prevăzute de Codul Vamal al Republicii Moldova, aprobat prin Hotărârea Guvernului nr.1140/2005**

|  |
| --- |
| **1.** Denumirea autorului și, după caz, a participanților la elaborarea proiectului |
| Ministerul Finanțelor (Serviciului Vamal). |
| **2.** Condițiile ce au impus elaborarea proiectului de act normativ și finalitățile urmărite |
| Prin prezentul proiect se propune modificarea Regulamentului de aplicare a destinațiilor vamale prevăzute de Codul Vamal al Republicii Moldova, aprobat prin Hotărârea Guvernului nr.1140/2005 și, vizează în special:   * reglementarea uniformă a supravegherii vamale pentru toate mărfurile care pot fi transportate prin instalații de transport fixe; * excluderea obligativității depunerii declarației vamale de tranzit pentru gazul natural care tranzitează teritoriul Republicii Moldova.   Este de menționat că prevederile actuale ale pct.94 alin.(4) din Regulamentul vizat, stabilesc că nu se îndeplinesc formalități de tranzit pentru mărfurile în stare lichidă sau gazoasă transportate prin conducte, precum și pentru curentul electric, iar prin excepție de la aceste dispoziții, pentru gazul natural care tranzitează teritoriul Republicii Moldova având ca destinație o țară terță se depune o declarație vamală de tranzit.  Astfel, proiectul propus are drept scop simplificarea procedurilor vamale pentru toate tipurile de mărfuri care pot fi transportate prin instalații de transport fixe (energie electrică, gazele naturale, petrol), iar în acest sens se propune abordarea uniformă a mărfurilor transportate prin instalații de transport fixe, prin excluderea depunerii declarației de tranzit pentru declararea gazului natural în regim vamal de tranzit, precum și reglementarea faptului că, pentru mărfurile menționate nu se garantează obligația vamală. În temeiul art.29 alin.(4) Cod vamal, *în aplicarea unui anumit regim vamal suspensiv pot fi prevăzute dispoziții speciale privind depunerea garanției sau exonerarea de datoria garantării obligației vamale.*  Proiectul are drept scop revizuirea procedurii de declarare a tranzitului de mărfuri transportate prin instalații de transport fixe. |
| **3.** Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene |
| Proiectul nu conține norme de armonizare a legislației naționale cu legislația Uniunii Europene. |
| **4.** Principalele prevederi ale proiectului sunt:  - Substituirea sintagmei ”mărfurilor transportate prin conducte, precum și curentul electric” cu sintagma ”mărfurile transportate printr-o instalație de transport fixă”.  - Reglementarea noțiunii de instalație de transport fixă - mijloace tehnice utilizate pentru transportul continuu al unor mărfuri precum energia electrică, gazul natural și petrolul.”;  - Completarea Secțiunii a 3-a ”Tranzitul vamal” cu prevederi ce se referă la transportul mărfurilor prin instalații de transport fixe:  1) Excluderea formalităților de tranzit pentru gaze naturale;  2) Exonerarea de la garantarea obligației vamale pentru mărfurile transportate prin instalații de transport fixe;  3) Identificarea titularului regimului de tranzit pentru mărfurile transportate prin instalații de transport fixe;  4) Stabilirea cazurilor de plasare și încheiere a regimului vamal de tranzit. |
| **5.** Fundamentarea economico-financiară |
| Proiectul nu necesita cheltuieli financiare și alocarea mijloacelor financiare suplimentare din bugetul de stat. |
| **6.** Modul de încorporare a actului în cadrul normativ în vigoare |
| Nu este necesar de modificat sau abrogat careva acte normative. |
| **7.** Avizarea și consultarea publică a proiectului |
| În scopul respectării prevederilor Legii nr.239/2008 privind transparența în procesul decizional, anunțul privind inițierea procesului de elaborare a proiectului Legii supra menționat este plasat pe pagina oficială a Ministerului Finanțelor, în directoriul Transparența decizională/Consultări publice și va fi asigurată avizarea acestuia de către instituțiile interesate. |
| **8.** Constatările expertizei anticorupție |
| Proiectul va fi expediat Centrului Național Anticorupție pentru a fi supus expertizei anticorupție. |
| **9.** Constatările expertizei de compatibilitate |
| Proiectul nu conține norme privind armonizarea legislației naționale cu legislația Uniunii Europene. |
| **10.** Constatările expertizei juridice |
| Proiectul va fi remis Ministerului Justiției pentru efectuarea expertizei juridice |
| **11.** Constatările altor expertize |
| Proiectul nu urmează a fi remis către Grupul de lucru al Comisiei de stat pentru reglementarea activității de întreprinzător, deoarece nu reglementează activitatea de întreprinzător. |

**Ministrul finanțelor Dumitru BUDIANSCHI**